ขยับดอกแย่งฝาก
นายแบงก์เชื่อแข่งกันยาวถึงปลายปีเอกชนรัฐแห่กู้จนสภาพคล่องตึงตัว
17 ก.ย. 2555

นายแบงก์เชื่อแข่งกันยาวถึงปลายปีเอกชนรัฐแห่กู้จนสภาพคล่องตึงตัว
แบงก์เชื่อสงครามชิงเงินฝากยังแข่งกันยาวถึงสิ้นปี หลังเอกชนภาครัฐหันกู้ยืมเงินบาทแทนเงินสกุลต่างประเทศ จนทำให้สภาพคล่องในระบบตึงตัว
นายเวทย์ นุชเจริญ รองกรรมการผู้จัดการใหญ่ ธนาคารกรุงไทย กล่าวว่า อัตราดอกเบี้ยเงินฝากในระบบธนาคารพาณิชย์มีโอกาสขยับขึ้นอีกเล็กน้อยก่อนถึงสิ้นปีนี้แน่นอน
ผู้บริหารธนาคารกรุงไทยชี้แจงว่า แม้อัตราดอกเบี้ยนโยบายจะทรงตัวอยู่ที่ระดับ 3% เนื่องจากการแข่งขันการระดมสภาพคล่องของสถาบันการเงินยังมีความรุนแรง ตามความต้องการสินเชื่อที่ขยับตัวสูงขึ้นทั้งในภาคเอกชนและรัฐบาลที่หันมากู้ยืมเงินบาททดแทนการกู้ยืมเงินสกุลต่างประเทศสำหรับการลงทุนในโครงการขนาดใหญ่
นายเวทย์ กล่าวว่า ความต้องการสภาพคล่องเงินบาท ซึ่งมีสูงในขณะนี้ ได้ส่งผลให้ธนาคารพาณิชย์หลายแห่งมีการแย่งเม็ดเงินจากพันธบัตรออมทรัพย์ช่วยชาติมูลค่า 2 แสนล้านบาท ซึ่งครบกำหนดไถ่ถอนไปเมื่อวันที่ 3 ก.ย.ที่ผ่านมา ซึ่งในจำนวนนี้กว่าครึ่งหนึ่งเป็นลูกค้าของธนาคารกรุงไทย ดังนั้นธนาคารจึงมีแผนออกผลิตภัณฑ์เงินฝากที่หลากหลายเพื่อดึงเม็ดเงินจากลูกค้ากลุ่มนี้กลับสู่ธนาคาร
นายเวทย์ กล่าวว่า ในช่วง 5 เดือนสุดท้ายของปีธนาคารตั้งเป้าขยายฐานบัญชีเงินฝากรายย่อยเพิ่มขึ้นให้ได้ 1 ล้านบัญชี หรือเฉลี่ยเดือนละ 2 แสนบัญชี เนื่องจากลูกค้ากลุ่มนี้สามารถสร้างรายได้ค่าธรรมเนียมและช่วยให้สามารถขายพ่วงผลิตภัณฑ์อื่นๆ ได้ในอนาคต
ทั้งนี้ คาดว่าจากแผนปรับโครงสร้างเงินฝากในครั้งนี้จะทำให้ฐานลูกค้ารายย่อยมีสัดส่วนเพิ่มขึ้นจาก 40% เป็น 60% ของฐานลูกค้ารวมที่มีอยู่ 18 ล้านบัญชีภายในสิ้นปีนี้
“ธนาคารให้พนักงานไปเดินตลาดเพื่อหาลูกค้า แทนที่จะรอให้ลูกค้ามาหาเรา ซึ่ง 1 ล้านบัญชีออมทรัพย์ที่วางไว้จะมี 30% ที่สามารถจะขายพ่วงผลิตภัณฑ์ได้ เช่นการรับจ่ายชำระค่าสาธารณูปโภค ซึ่งจะสร้างรายได้ค่าธรรมเนียมให้มากขึ้น” นายเวทย์ ระบุ
ทั้งนี้ ในช่วง 8 เดือนแรกของปีนี้ เงินฝากของธนาคารกรุงไทยมีการเติบโตเพิ่มขึ้นแล้ว 1.41.5 แสนล้านบาท หรือเป็นไปตามแผนทั้งปีที่ตั้งเป้าเติบโต 10%
นางพัทรภรณ์ เยี่ยมสวัสดิ์ ผู้อำนวยการสำนักธนบดีธนกิจ ธนาคาร แลนด์ แอนด์ เฮ้าส์ กล่าวว่า การแข่งขันด้านเงินฝากจะอยู่ในระดับสูงต่อไป โดยธนาคารจะหันมาเน้นแคมเปญเงินฝากระยะยาวมากขึ้น เนื่องจากทิศทางดอกเบี้ยอยู่ในช่วงขาลง ประกอบกับการขยายระยะเวลาคุ้มครองเงินฝากออกไปอีก 3 ปี ทำให้ธนาคารมีการระดมเงินฝากเพื่อรักษาฐานลูกค้าของตัวเองและรองรับการขยายตัวของสินเชื่อที่เพิ่มขึ้นในอนาคต
ล่าสุด ธนาคารได้ออกแคมเปญเงินฝากประจำพิเศษ 15 เดือน จ่ายดอกเบี้ยแบบขั้นบันได เดือนที่ 14 ให้ดอกเบี้ย 3.25% เดือนที่ 58 ให้ดอกเบี้ย 3.50% เดือนที่ 912 ให้ดอกเบี้ย 3.85% เดือนที่ 1314 ให้ดอกเบี้ย 4.15% และเดือนที่ 15 ให้ดอกเบี้ย 5.55% หรือเฉลี่ยเท่ากับ 3.75% ฝากขั้นต่ำที่ 5,000 บาท ตั้งเป้าระดมเงินฝากไว้ 2,000 ล้านบาท
นายวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ในโอกาสครบรอบการดำเนินงาน 59 ปี ซึ่งตรงกับวันที่ 24 ก.ย.นี้ ธนาคารออกเงินฝากครบรอบ 59 ปี ธอส.เป็นเงินฝากประจำ 9 เดือน รับอัตราดอกเบี้ยสูงถึง 3.59% เพื่อเป็นการตอบแทนลูกค้า โดยการฝากเงินครั้งแรกและจำนวนเงินฝากครั้งต่อไป ขั้นต่ำ 1 หมื่นบาท เฉพาะลูกค้าที่เปิดบัญชีตั้งแต่วันที่ 1230 ก.ย.นี้เท่านั้น
นอกจากนี้ ธอส.ยังได้ออกผลิตภัณฑ์เงินฝากสำหรับนักศึกษาอายุตั้งแต่ 15 ปีบริบูรณ์ขึ้นไป เพื่อสร้างวินัยการออมให้กับเยาวชนของชาติ โดยเปิดบัญชีเงินฝากครั้งแรกขั้นต่ำ 500 บาทขึ้นไป จ่ายดอกเบี้ยเท่ากับเงินฝากออมทรัพย์บวกเพิ่มอีก 0.25%
ขณะที่ธนาคารกรุงเทพได้ออกเงินฝากประจำพิเศษระยะเวลา 4 เดือน อัตราดอกเบี้ยสูงถึง 3% และระยะเวลา 11 เดือน อัตราดอกเบี้ยสูงถึง 3.30% โดยลูกค้าสามารถเปิดบัญชีขั้นต่ำ 2 แสนบาท โดยธนาคารจะจ่ายดอกเบี้ยเมื่อครบระยะเวลาการฝาก สิ้นสุดในวันศุกร์ที่ 28 ก.ย.นี้